Síaburcharpat Conculaind (Eg.88, fo. 14b1-15a2)
Luith Patraic do Temraig &rl. Luith Laogairi doa agaltam Patraic iar taibsin Conculaind do inai carput.
Aspert Patraic fri Laogairi:‘Indattarfas ni?’ ‘Dodomarfas immurgu,’ for Laogairi ‘& nimta cumac dia
faisneis mina senasu mo gin & mina coisreca.’ ‘Ni
senabsa’ ol Patraic ‘do gin-si conamraib mo riar.
Assenfa immurgu In t-aoer dotaod as do gin connecis In taidbsin tarfas duit.’
‘A mba-sa eim’ ol Laogairi ‘ag dul tar Fan an
Carpait a Tulaig an Turcomruig do Chnoc Sighi an
Broga a mBrug Maic ind Og confacusa In gaoith
ndaghfuair n-aightighi amail croisigh debroi. Beg nach ruc ar bfolta diaar cenduiu & nach dechaith trin fodésin co talmain. Rofiarfacht-sa do Benen In gaith sin’ or
Laogairi. Aspert Benen frim-sai:‘Is ie gaoth ifirn
iarna oslucad ria Coinculaind.’ Confacamur In tromciaigh
mair doleci forn. Roiarfacht-sa iarum do Benen In tromciaigh sin. Aspert Benen batar anala fer &
ech imandechatur a magh-sa riam. Confacamur iarsin In fechuine mar uasand tuas. Ba llan In t-æer nó In tir di suigibh & ba itir nella nime batar i n-airde.
Roiarfacht-sa do Benen ini-sin. Asbert Benen batar foid
a cruaif na n-ech batar fo carput Conculaind.
A mbamur annsin confacamar fuat ina fer & na
n-ech tresin ciaigh isin carput. Solam aræ apri eisi
for ardsithbe sidhithi doriadhad seda. Confacusa iarsin
in da ech commora comaille comcroda comdelbae comderga
comluatha comcoire comgnima boislethna leislethna
biruich airdcinn aiginmara gobcail dualaigh tuillethain
forarda forrana forbreca. Ote cendbeca urderga bruinnederga
beolaidhe slemna saitsidhe sogabaltaigh feigi faoburda
femendæ casmogguich caine comcoire cascaircighi
brogha for fuil ina ndiaigh-sighi. Da ndroch duba
tairchisi, dæ roth coire coicrisi. Feirtsi cruaidhe colgdirgi.
Da n-all n-aipthi n-intlaisi. Sithbe co fethan findruine.
Cuigg erdinnach fororda. Pupall corcurda. Fortci
umaithi.
Laoch and isin carput sin. Suas mael dub deimsidhe
fair suidhe. Ata lim Is bo rodlelaig. Suil glas
bannach ina cinn. Fuen corcurgormb im suidhe cona
cetheoraib oaibh airgid. Duillenn dergoir
for a bruindif roleth fora di gualainn. Leine gealculpaitech
co nderccinnliuth intlasi. Claideb orduirn
enecruis seasta for a sliastaib. Manais lethanglas for
crand mi(d)seagn ina laim. Foga feigh fobartach
ina farrad. Sciath co tuagmilaif oir uasaif a dif
n-imdadhaifh. Indalimm ba fras do nemantaif rola
ina ceant. Duifethir leth dufhfolach cechturda a da
bruar. Dergithir dual partaing a beola.
Ara ar a belaiph isin carput, araile fer seang foran
fota forbrec. Folt forruad for a mulluch. Gibni
for a eudun næ leced In folt fo agaid. Cuaich di or
for a di cula i taircent a folt. Coichlin etech uimphe
co hurslocud a di uillenn. Bruidni do dergor ina láim
dia tairceallad a eochu. Toigh leum-sa bidne Cuchulaind
& Laogh mac Riangapra nobeth ant & In Duf
Saighlenn & In Liath Machai nobeth fon carput.
‘In crete do Dia infechtsa?’ ol Patraic, ‘uar
dodecha Cuchulaind dot accaltaim.’
‘Mas e Cuchulaind atconarc-sa,’ ol Laogairi, ‘is gairet
lim-sa ropaoi com accaltaim.’
‘Is folaid Dia’, ol Patraic, ‘mas eisium roboi ant,
toraga dot accaltaim afridhisi.’
A mbatar ant iarsin confacatar In carpat isin maig
ina ndochuma & Laogh mac Riangabra ina aradacht
& Cuchulaind ina erredacht. Tairmcles nonbuir .i.
cles cait, cles cuair, cles n-erre, dalltcles n-eoin. Secht
cneslenti fichet uastaib, imasleig gach la beirt uman
araid, gapail na n-ése bai os oaif & analaib na n-ech.
Toluid Cuchulaind do accaltaim Patraic & bennachais
do & ispert fris:
Atateoch, a naom-Patraic,
at arrad iteó,
romfuca lat cretmechu
a tiraiph na mbeo.
‘Creit do Dia & do naom-Patraic, a Laogairi, na tudhchaith
tont talman tarat, ar ni siaf donanaic. Is Cuchulaind
mac Sualtaim. Ar Is bith gach ruanaid reacht na talam,
cacha ciuin celur cech triun talam, cach naoph neam, ar Is dord siafra cin midisi Is bith caich ar uair
imareidhi-siu.’
Pui Cuchulaind ina tast & ninarlastar Laogairi.
‘Cia rot Breagha, a Laogairi? Cia saigis a bfantai?
Cia aires a n-athæ? Cia aithet a mna? Cia carait
a n-ingina?’
‘Cia duit-si & dam-sa In fiarfaigid-si?’ ol Laogairi.
‘Ba misi imateged, imaredhed, imatimcellad, imatoimdelladh.
Ba misi allad curad cardais glonda ardaiph
imanaghdis. Robui tan, a Laogairi, ba misi nosaighidh
a margresæ, nosráinedh a marcongala. Pa misi In cú
cathbuadach gnusachtach righderg derglethan rogeallach
nobith a n-aonach Murtimni iar mbaigh. Creit do dia &
naom-Patraic, a Laogairi. Ni siabra donanaic, is
Cuchulaind mac Sualtaim.’
‘Masa Cú fil ant’, ol Laogairi, ‘atfet dun ni dia
margnimaib.’
‘Ba fir on, a Llaogairi’, ol Cuchulaind. ‘Pa-sa coillid
gillasa i n-airitin atha mo tuath. Pa-sa bailcbemnech-sa
for nithib & marsloghaiph. Imreidhinn-siu a ngraighi
senggluatha mo namat isnahib luachraifh co bfagbainn-si
a n-elta beomarba difh isnahib slebtib iar
n-airdbiu a comlond comarda na bfer nobidis foraib.’
‘Manus fil na gnima-sin lat feib adrimi-su, batar gnima
erred lat-sa, nipsatar gnima con.’
‘Bu fir son, a Laogairi’, ol Cuchulaind.
‘Nipsa cu-sa gabala lais, bam-sa cu-sa gabala uis.’
‘Nipsa cu-sa cuipp i n-urcuill, ba-sa cu-sa comnart do
comlund.’
‘Nimsa cu-sa imlomtha fuidhel, ba-sa cu-sa tairdbi
buiden.’
‘Nimsa cu-sai ingairc gamna, ba-sa cu-sa aurbuidhe
Eamnai.’
‘Manusfilid na gnima-sin feib adrimi-siu, batar gnima
aile lat-sa.’
‘Ba-sa herr-sa, ba-sa hara. Ba-sa hara carpait mair.
Ba-sa maoth fri maithi, ba-sam imnedach frimm tair.
Ba-sa cethreochur a cath, ba-sam cethreochur a nith, ba-sa
nainendach mo namad. Nim-sa neimtenga mo crich.
Ba-sa comrar gacha ruine do ainnrif Ulad. Ba-sa mac
la macca, ba-sa fer la firiu. Ba-sa coscur-sa for ath.
Ba-sa maith frim air, ba-sa ferr frim molad.’
‘Mase Cu fil ant’, ol Laogairi, ‘atfet dun ni dona morgaibfi
rogaifis.’
‘Ba fir son, a Laogairi’, ol Cu.
Imareidhinn-se a margraighi
la Conchufur cruaid,
bam aileetuaith,
arslighinn gach buaidh.
Roclisusa for analaib
uasa uif na n-ech,
romefdatar rium-sa
mor cath for gach leth.
Robrisusa urgala
for triuna na tuath,
ba misi In cur claidebruad
iar sligi na sluag.
Roclisusa a faoburclessa
for innaif a claideb,
rosiachtamar moroirgne,
ba tria gatha teneth.
Tairret n-aile docuadhusa,
acht ba hísin uair,
curferus .l. morchath
fri Lochann antuaidh.
Aroile laoch donarraithsi
re techt dam for set,
tricha cubat i n-airdi,
ba hedh sin a met.
Iarsin roslelach-sa
iar ngles duin fa tri,
focart-sa a chend isin chath
go torchair In ri.
Iarsin dorochrodar,
roba tesbaid dif,
secht coecait cach ainlaoithi
ó rogabtha rimh.
Iarsin ronenusc-sæ
foraif ina ndail
secht cet talland argait fain
im secht cet talland oir,
ba hisin an cain.
Tarra n-aile docuadhusa
dia lot a tir Sgaidh,
dun ant go nglasaif iairn
foruirmiusa laim fair.
Secht muir iman cathraig-si,
ba heitigh a dend,
sondach iairn for gach mur
forsa mbatar noi cet cenn.
Doirsi iairn for gach lios,
frim-sa ni rocosnaithe,
atamcomcasa com lua
condorala a mbrosnacha.
Bui cuithe isin dun
lasin righ adfed,
deich nathraig doroemdetar
dara or, ba bed.
Arsin atarethisa
ciarb adbal In drong,
co ndernusa a n-oirnecha
itir mo da dorn.
Iarsin adrethusa
in tan ba fom rois,
conamalt-sa comdar minbacha
itir mo di bois.
Búi caire isinn dun,
laogh na teora mbo,
tricha aighi ina craos
ni ba luchtlach do.
Taithighdis In coire-sin,
ba mellach In bagh,
ni theghtis uadh for nach leth
co bfagbadis lan.
Bui mor n-oir Is argait ant,
ba hamra In frith,
tobiur-sa an caire-sin
la hingin In righ.
Na teora ba dobertamar
rosnasit In mhuir,
bui eire deisi dh'or
la cach forai muin.
Iar tuidhacht dun forsin fairgi,
ba hadhbal lao tuaith,
baiti forenn mo curaigh
laisin n-anfud cruaid.
Iarsin imanirusa,
ciarbo gafud grind,
nonbor cechtar mo di laim,
tricha for mo cinn.
Ochtar for mo di sliastaib,
roleltar dom corp,
ba hamlaid-sin snadhusa In fairgi
co mba forsin port.
In rocesusa d'imned
for muir ocus tir,
ba hannsa dam aonadaig i n-ifernn
la deaman co n-ir.
Mo corpan ba crechtnaithe,
la Lugaid a buaith
rucsat deamnae m'anmain-si
isin richis ruaidh.
Imrubairt-sa cleitine,
gai bolga co leir,
robadhusa a comchetfaid
fri demon a pein.
Ba comnart mo gaisged-si,
mo claideb ba cruaid,
domrimart-sa demon co n-aonmeor
isin richis ruaid.
In rig consnat a righi
cia beth co met a mbrighi,
ni cumgat ni la mac nDe
acht a cubatt i ndire.
Sluaig Ulad um Chonchobur,
batar calma In coraid,
dosraighlet na demnaide
i n-ifern isid bronaigh.
Acht In righ mac Neasa
ar baigh ar mac Muire
atait a pein ifeirn
formna na laith ngaile.
Ba mad dolot-sa did breithir
fri Patraic isin uair
condomthuc-sa a hifirn
conad dam a buaidh.
Is buaid mor do Gaodelaib
co clothar In sluag,
cach aon cretfes do Patraic
i nim ni ba truagh.
Ceni creiti-si do Patraic
nocretfet Ulaid,
an roceasusæ d'imned
ba mo a turim.
Ina heich-si, a Laogairi,
retha rith co mbuaidh,
is Patraic dorathbeoaigestar
condate ada luaith.
In carpat-sa atcí-siu
a ndegaid na n-ech,
is Patraic rocruthustar,
donug amail Is dech.
Cusin fotugath
cusan eirred clius,
is cian mar oatrubalt-sa,
o roscarus fris.
Is cian mar o roscarusa
frim carpat, frim ech,
is folaid cumachta mar
donug amail Is dech.
Atoteoch, a naom-Patraic,
at farrad rombeo,
romfuca lat creitmecha
a tiraib na mbeo.
Creit do Dia & do naom-Patraic ar na tudhchaidh tont
talman torad. Doraga ni ba conntapairt mina crete do
Dia & naom-Patraic, ar ni siafra donanic. Is Cuchulaind
mac Sualtaim.
Rofiorad trath ini-sin. Doteachaid talam tar Laogairi
& adfiadhar neam do Choinchulaind.